Lesersbrief: Minder brakke laat my hond se gedagte kryKallie du Plessis. Foto: Verskaf. Kallie du Plessis van Vanderbijlpark skryf: Onlangs kry ons kennisgewing in ons plaaslike media dat die stadsraad van voorneme is om die aantal honde per eiendom te beperk na slegs twee. Nooit in die verlede was meer as twee honde per eiendom ’n probleem nie. Nou kom daar uit die bloute klagtes, want afleweraars en amptenare wat die persele moet besoek, word kwansuis deur “te veel honde” verhinder om hul werk te doen. En saam met die klagtes oor te veel brakke, word daar beweer die honde blaf te veel en stoot die geraasvlak op. Lank terug moes ons ons wapens – wat ons effe veilig laat voel het – gedwee ingee, en toe maar honde aangeskaf. Nou het elke Jan Rap en sy maat toegang tot wapenkluise en opslagplekke en ons wetstoepassers weet nie eens aldag waar hul eie wapens is nie. Nou moet ons van ons ekstra honde ontslae raak? Wat is die plan agter dié plan? Die ekstra honde is dan juis vir ekstra veiligheid (natuurlik as troeteldiere ook). Munisipaliteite skaal op alle vlakke af wat dienslewering betref (sodat daar meer geld in hul eie sakke kan verdwyn?). Vullis staan en vrot op sypaadjies en lok rotte, muise en kakkerlakke en skep só ’n gesondheidsrisiko. Pleks dat die amptenare aandag skenk aan die talle rondloperdiere in townships en veldtogte van stapel stuur om hulle gesteriliseer en ingeënt te kry – maar soos gewoonlik is die antwoord dat daar nie fondse beskikbaar is nie. Dit is om van kranksinnig te word. Ons betaal deur ons nekke vir talle dienste, maar ontvang geen. So het/moes ek die afgelope paar weke iemand privaat betaal om ons vullis te verwyder. Dit is tog van groter belang om diere te laat steriliseer en inent as om hulle maar net na diereskuilings en die DBV te neem. Dit sou mos veel beter wees indien die regering hierdie instansies subsidieer om noodsaaklike dienste te lewer. Maar nee. Nou word ons gedreig met boetes en allerlei regulasies om ons diere te verminder sodat boosdoeners nóg makliker toegang tot eiendomme kan kry. Ons sorg vir ons diere, steriliseer hulle terwyl dit glad nie die geval in die townships rondom ons is nie. Die staat het nóg die fondse nóg die middele om ’n skielike rampspoedige uitbreek van, byvoorbeeld, hondsdolheid of die parvovirus te keer of te beheer.